Document ID: 31992R0916

NEUVOSTON ASETUS (ETY) N:o 916/92,
annettu 31 päivänä maaliskuuta 1992,
eri interventioelinten hallussaan pitämän 382 000 tonnin viljaerän siirtämisestä Portugaliin
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon vilja-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2727/75(1) ja erityisesti sen 7 artiklan 5 kohdan,
ottaa huomioon yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/90(2) ja erityisesti sen 3 artiklan 2 kohdan,
ottaa huomioon komission ehdotuksen,
sekä katsoo, että
Portugalissa viime kuukausina vallinnut kuivuus on aiheuttanut rehunpuutteen, jonka vuoksi karjankasvattajat voivat joutua myymään karjansa liian aikaisin; se saattaa vaikuttaa kielteisesti heidän tuloihinsa,
tämä puute voidaan korjata siten, että karjankasvattajat käyttävät 230 000 tonnia rehuviljoja,
yleinen kuivuus on lisäksi vaikuttanut myös markkinointivuoden 1992 vehnäntuotantoon; tämä tilanne voi aiheuttaa hankintavaikeuksia Portugalin markkinoilla,
edellä tarkoitettuja vaikeuksia voidaan lieventää siirtämällä muiden jäsenvaltioiden interventioelinten käytettävissä olevia yhteisön viljoja,
Portugalin interventioelin saattaa siirretyt varastot uudelleen myyntiin interventioelinten hallussaan pitämien viljojen myyntiin saattamisen menettelyistä ja edellytyksistä 7 päivänä heinäkuuta 1982 annetulla komission asetuksella (ETY) N:o 1836/82(3) vahvistettujen edellytysten mukaisesti; Portugalin markkinoiden todennäköinen hintojen nousu huomioon ottaen on kuitenkin syytä myydä siirretyt viljat uudelleen Portugalin markkinoille sellaisilla hinnoilla, jotka mahdollistavat niiden myynnin tyydyttävin hintaehdoin,
on syytä tarkentaa tiettyjä yksityiskohtaisia sääntöjä tuotteen haltuun ottamisesta ja tähän liittyvästä vastuun siirrosta, ja
on syytä antaa säännöksiä tämän toimen merkitsemisestä kirjanpitoon Euroopan maatalouden ohjaus- ja tukirahaston (EMOTR) tukiosaston suorittamien interventioiden rahoitusta koskevista yleisistä säännöistä 2 päivänä elokuuta 1978 annetulla neuvoston asetuksella (ETY) N:o 1883/78(4) säädettyjen mekanismien mukaisesti,
ON ANTANUT TÄMÄN ASETUKSEN:
1 artikla
1 Tanskan, Saksan, Espanjan ja Ranskan interventioelinten hallussaan pitämä 382 000 tonnin viljaerä siirretään Portugaliin seuraavien määrien mukaan:
- Tanska: 30 000 tonnia rehuksi käytettävää tavallista vehnää,
- Saksa: 30 000 tonnia rehuksi käytettävää tavallista vehnää,
- Espanja: 170 000 tonnia ohraa ja 12 000 tonnia durumvehnää,
- Ranska: 140 000 tonnia leipoutuvaa tavallista vehnää.
2 Portugalin interventioelin ottaa haltuunsa 1 kohdassa tarkoitetut tuotteet ennen 1 päivää toukokuuta 1992. Se huolehtii niiden kuljetuksesta Portugaliin ja niiden myynnistä Portugalin manneralueella ennen päivämääriä, jotka määritetään 5 kohdassa tarkoitettua menettelyä noudattaen.
3 Kyseiset viljat myydään sitä mukaa kuin ne saapuvat Portugaliin.
4 Edellä 2 kohdassa tarkoitetut kuljetukset ratkaistaan tarjouskilpailulla. Viljat on siirrettävä kaikkein suotuisimmilla kuljetusehdoilla.
5 Yksityiskohtaiset säännöt tämän asetuksen soveltamisesta erityisesti 2 kohdassa tarkoitetun kuljetuksen, kyseisten viljojen tarjouskilpailuaikataulun ja noudatettavan vähimmäismyyntihinnan osalta annetaan asetuksen (ETY) N:o 2727/75 26 artiklassa säädettyä menettelyä noudattaen.
2 artikla
1 Edellä 1 artiklan 1 kohdassa tarkoitetut interventioelimet merkitsevät luovutettujen viljojen määrät asetuksen (ETY) N:o 1883/78 4 artiklassa tarkoitettuun kirjanpitoon debetpuolelle ja merkitsevät niille arvoksi nolla.
2 Portugalin interventioelin merkitsee vastaanottamansa viljojen määrät asetuksen (ETY) N:o 1883/78 4 artiklassa tarkoitettuun kirjanpitoon kreditpuolelle ja merkitsee niille arvoksi nolla sekä merkitsee kunkin kuukauden lopussa niiden arvoksi 52 ecua tonnilta leipoutuvan tavallisen vehnän osalta, 51 ecua tonnilta ohran ja rehuvehnän osalta ja 67 ecua tonnilta durumvehnän osalta. Nämä määrät muunnetaan kansalliseksi valuutaksi markkinointivuoden 1991/1992 alussa voimassa olevan maatalouden muuntokurssin mukaan.
3 Edellä 1 artiklan 1 kohdassa tarkoitettujen tuotteiden kuljetuskustannukset merkitään 2 kohdassa tarkoitettuun kirjanpitoon.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä maaliskuuta 1992.

Labels: 3
18
17
20